Hustufter ved Ormaig på øya Ulva. Stedet hadde vært bebodd siden prehistorisk tid, men ble ryddet for folk på midten av 1800-tallet.
Romantisk framstilling av en sauebonde på høylandet, maleri av Rosa Bonheur, ca. 1860.
**Highland Clearance** eller **Utrenskningen av Høylandet** (skotsk-gælisk: *Fuadach nan Gàidheal*, «Utkastelsen av gælerne») var en historisk prosess med dramatiske omlegginger av jordbruk og bosettingsmønster i det skotske høylandet på 1700- og 1800-tallet. Det førte til at et betydelig antall mennesker i de tradisjonelle jordbygselene, hvor de hadde drevet småbruk i århundrer, ble med tvangsmidler fordrevet. Endringen fra små gårdsbruk til store sauedrifter var en jordbruksrevolusjon som i stor grad ble utført av arvelig aristokratiske landeiere. Utrenskningen var en kompleks rekke med hendelser som skjedde over en periode på mer enn hundre år. Den gamle samfunnsstrukturen basert på klaner var i oppløsning, og de store godseierne forsøkte å modernisere jordbruket for å få høyere profitt. Høylandet var relativt tett befolket, og de fleste innbyggerne var husmenn (engelsk: *crofters*) på ettårskontrakter under store gods. Høye ullpriser gjorde at mange godseierne ønsket å gå over fra kveg til sauedrift, og denne omleggingen gjorde mange av husmennene overflødige. Godseierne sa derfor opp kontraktene, og husmennene ble kastet ut fra sine hjem. Utrenskningen har blitt definert som «tvunget, samtidig utkastelse av alle familier som levde i et gitt område som en hel glen (dal).»

Utkastelsen og forvisningen var særskilt beryktet som et resultat av brutaliteten i de mange utkastelsene som skjedde på kort varsel. Husmenn på ettårskontrakter hadde nær ingen beskyttelse under skotsk lov. Noen ble kastet ut av voldelige gjenger og husmennene fikk ikke med seg mer enn de sto og gikk i, andre fikk penger av høvdingen til å komme seg til Amerika. De juridiske grunnlaget for utkastelsen er uklart fordi jorden kan ha vært en kollektiv eiendom (allmenning) for klanen i uminnelige tider. Lignende omlegginger av jordbruket hadde skjedd andre steder, men i høylandet kom denne prosessen sent. Den var også påfallende bråere og mer brutal enn andre steder. Hele landsbyer ble brent ned av godseierne, og beboerne fikk liten tid til å berge folk og eiendeler. Mange omkom i forbindelse med den brutale brenningen og rivingen av hus, og flere barn og gamle døde av sult og kulde etter at hjem og forråd var ødelagt. Prosessene har blitt sammenlignet med etnisk rensing. Resultatet av utrenskningen var et konsentrert landeierskap der omkring 400 personer eide halve Skottland.

Samtidig skjedde det en brå endringen hvor det tradisjonelle klansystemet, hvor det var innbyrdes og gjensidig forpliktelser mellom befolkningen og deres ledere, gikk i oppløsning. Den kumulative effekten av utrenskningen, og den storstilte utvandringen i samme periode, ødela det kulturelle landskapet i Skottland på en måte som ikke skjedde noe annet sted i Storbritannia. Effekten av det hele ødela det meste av den eksisterende gæliske kulturen som rådde i området.

Utrenskningen førte til betydelig utvandring til kysten, til det skotske lavlandet, og videre av sted til Nord-Amerika og til Australia. Tidlig på 1900-tallet var det flere etterkommere av høylendere i diaspora enn i Skottland.

Referanser
----------

1. ↑  Richards, Eric (2008): «Answers and Questions» i: *The Highland Clearances: People, Landlords and Rural Turmoil*. Edinburgh: Birlinn Ltd.
2. ↑  Watson, A.; Allan, E. (1990): «Depopulation by clearances and non-enforced emigration in the north-east Highlands» i: *Northern Scotland* **10**, Edinburgh University Press
3. ↑  Morten Strøksnes i *Dag og Tid*, 29. august 2014.
4. ↑  Dawson, G.; Farber, S. (2012): *Forcible Displacement Throughout the Ages: Towards an International Convention for the Prevention and Punishment of the Crime of Forcible Displacement*, Martinus Nijhoff Publishers, ISBN 9004220542, s. 31.
5. ↑  «Scotland's DNA: Tartan export» Arkivert 24. mai 2018 hos Wayback Machine.. *The Scotsman*. 3. mars 2011.

Litteratur
----------

* McKenzie, Alexander (1881): *An Overview of the Clearances*.
* Macleod, Donald (1857): *Gloomy Memories*. Øyevitne til utrenskningene i Sutherland.
* McIntosh, Alastair (2004): *Soil and Soul: People versus Corporate Power*, Aurum Press Ltd, ISBN 1-85410-802-6.
* Prebble, John (1963): *The Highland Clearances*, Secker & Warburg.
* Richards, Eric (2000): *The Highland Clearances*, Birlinn Books.
* Richards, Eric ( 1982): *A History of the Highland Clearances. Vol.1, Agrarian Transformation and the Evictions 1746-1886*, Croom Helm, 085664496X
* Grimble, Ian: *The Strathnaver Trilogy*: 3 bind: *Chief of MacKay* (1992); *The Trial of Patrick Sellar* (1993); og The World of Rob Donn (1999).
* McLean, Marianne (1993): *The People of Glengarry. Highlanders in Transition, 1745-1820*, McGill-Queen's University Press.
* Hunter, James (2000): *The Making of the Crofting Community*, 2. utg. John Donald Publishers Ltd.

Eksterne lenker
---------------

* Narratives in a Landscape: Monuments and Memories of the Sutherland Clearances, avhandlinger om landskapet til utrenskningene.
* Abandoned communities - the clearance of Strathnaver 1814-1819
* The Cultural Impact of the Highland Clearances, artikkel av Ross Noble i *BBC History*.
* The Highland Clearances (PDF), artikkel av Thomas Devine, *Refresh* 4, våren 1987.
* The impact of the Highland Clearances on one Mull family and their aftermath
* Nettstedet til etterkommere fra Badbea
* Clanship, Duthchas & Culloden: The Prelude to Clearance

|  |  |
| --- | --- |
| Oppslagsverk/autoritetsdata | Encyclopædia Britannica **·** BBC Things
 |